กองทุนฟื้นฟูฯขายหุ้นบสก.
เร่งจ้างที่ปรึกษาหาทางเข้าตลาดหุ้นกว้านซื้อหนี้เสียมาบริหาร3หมื่นล้าน
29 ส.ค. 2554

เร่งจ้างที่ปรึกษาหาทางเข้าตลาดหุ้นกว้านซื้อหนี้เสียมาบริหาร3หมื่นล้าน
บอร์ดกองทุนฟื้นฟูฯ ไฟเขียว บสก.เข้าตลาดหุ้น ไล่กวาดซื้อหนี้เสียจากธนาคารมาบริหาร 3 หมื่นล้านบาท 
นายสุเมธ มณีวัฒนา กรรมการผู้จัดการใหญ่ บริษัทบริหารสินทรัพย์ กรุงเทพพาณิชย์ (บสก.) เปิดเผยว่า เมื่อเร็วๆ นี้คณะกรรมการกองทุนเพื่อการฟื้นฟูและพัฒนาระบบสถาบันการเงิน ในฐานะผู้ถือหุ้นใหญ่มีมติอนุมัติให้ บสก.เดินหน้าเข้าจดทะเบียนในตลาดหลักทรัพย์แห่งประเทศไทย โดยในเดือน ก.ย.นี้ บสก.จะว่าจ้างบริษัทที่ปรึกษาการเงินและที่ปรึกษาการนำบริษัทเข้าจดทะเบียนในตลาดหุ้น 
“ผมเชื่อว่าในสิ้นเดือน ก.ย. 2555 จะสามารถสรุปรายละเอียดทั้งหมดการเข้าตลาดหลักทรัพย์ฯ ให้เสร็จ เช่น สัดส่วนการขายหุ้นของกองทุนฟื้นฟูฯ และจำนวนเม็ดเงินที่จะเพิ่มทุนเพื่อใช้ในการขยายกิจการ” นายสุเมธ กล่าว
ขณะเดียวกัน บสก.ได้มีข้อตกลงที่จะซื้อสินเชื่อด้อยคุณภาพ (เอ็นพีแอล) จาก ธนาคารกรุงศรีอยุธยาแล้ว 4,000 ล้านบาท และจะซื้อเอ็นพีแอลของ ธนาคารไทยพาณิชย์อีก 5,000 ล้านบาท นอกจากนี้ยังอยู่ระหว่างการเจรจาซื้อสินทรัพย์รอการขาย (เอ็นพีเอ) อีก 6,000 ล้านบาท และได้เหมาซื้อเอ็นพีเอของกองทุนฟื้นฟูฯ ซึ่งเดิมเป็นสินทรัพย์ของ ธนาคารกรุงเทพฯ พาณิชย์การ (บีบีซี) มาบริหารอีก 600 ล้านบาท โดยประมาณเดือน ก.ย.นี้คาดว่า จะได้ข้อสรุปการเจรจาซื้อหนี้เสียจากสถาบันการเงินอีก 12 แห่ง มูลค่าร่วม 1 หมื่นล้านบาท ซึ่งจะทำให้ บสก.มีสินทรัพย์มาบริหารเพิ่มขึ้นตามเป้าหมาย 3 หมื่นล้านบาทในปีนี้ 
สำหรับความคืบหน้าการเข้าประมูลซื้อสินทรัพย์จากกรมบังคับคดีนั้น ถึงตอนนี้คงต้องชะลออกไปก่อน เนื่องจากติดขัดเรื่องการออกประกาศกำหนดราคาประเมินสินทรัพย์ตามกฎกระทรวงใหม่ ซึ่งมีความยุ่งยากและมีปัญหาในการปฏิบัติมาก โดยขณะนี้สมาคมธนาคารไทยอยู่ระหว่างการทำหนังสือถึง พล.ต.อ.ประชา พรหมนอก รมว.ยุติธรรม ให้ยกเลิกประกาศและกลับมาใช้หลักเกณฑ์เดิม ส่วนความคืบหน้าการรับซื้อสินทรัพย์จาก บรรษัทบริหารสินทรัพย์ไทย (บสท.) นั้น ได้ข้อตกลงว่า บสก.จะรับโอนสินทรัพย์เดิมที่โอนไปให้ บสท.บริหาร 5 หมื่นล้านบาท กลับมาบริหารเองในราคาที่โอนไปก่อนหน้า
นายสุเมธ กล่าวว่า ผลการดำเนินงานในรอบ 7 เดือนที่ผ่านมา สามารถบริหารเกินเป้าหมาย 1015% จากทั้งปีที่ตั้งเป้าไว้ 1.2 หมื่นล้านบาท โดยปีที่ผ่านมาได้จ่ายเงินปันผลให้กับกองทุน 4,500 ล้านบาท